Ojamaa kaevandus
Ojamaa kaevandus on põlevkivikaevandus Ida-Virumaal tootmiskeskusega Võrnu külas. Kaevandust haldab Viru Keemia Grupi (VKG) tütarettevõte VKG Kaevandused OÜ. Ojamaa kaevandus on Eesti esimene taasiseseisvumisjärgselt rajatud kaevandus. Kaeveluba saadi 2004. aastal ja kaevandamist alustati 2009. VKG Kohtla-Järvel asuvast tööstuskompleksist paikneb kaevandus 12,5 km kaugusel. Neid ühendab maapealne kaetud konveier. Kaevandus varustab VKG põlevkiviõli tootmise tehaseid.